Care sunt șansele ca organele statului să ia decizia de a închide magazinele din România în weekenduri? Premierul Marcel Ciolacu a avut, joi, o primă intervenție pe acest subiect extrem de sensibil și de controversat.
În această săptămână, micii comercianți au avut o întâlnire la Palatul Victoria cu premierul Marcel Ciolacu în care i-au cerut acestuia să schimbe programul marilor magazine în timpul zilelor de sâmbătă și duminică. Au spus că în perioada de weekend suferă cele mai mari pierderi din cauza supermaketurilor.
Joi, 21 martie, într-o primă reacție avută după primirea propunerii, primul-ministru a precizat că a dat spre analiză posibila măsură privind o posibilă închidere a supermarketurilor în weekend.
Premierul spune că dorește să vadă care este impactul unei astfel de propuneri. Marcel Ciolacu a fost sincer și a spus că o decizie în acest sens "nu este deloc una uşoară".
Micii comercianți au primit o rază de speranță, după ce șeful Executivului a spus că "dacă avem un sistem alternativ viabil, atunci se poate ajunge la o astfel de decizie".
"Am dat în discuţie, la tehnicul Guvernului, să vedem în primul rând impactul. Nu e o decizie uşoară. Acum trebuie să fim corecţi, că nu există evaziune la supermarketuri, în primul rând.
În al doilea rând nu ştim dacă acoperim nevoia cetăţenilor, dacă închidem supermarketurile. Nu era vorba numai de supermarketuri, era vorba de toate magazinele alimentare.
Şi atunci românilor li s-a spus să-şi facă aprovizionarea până sâmbătă la prânz. Eu nu pot să le spun românilor când să se ducă la magazin să-şi cumpere alimente, totuşi e decizia dumneavoastră, a mea, a fiecăruia dintre noi, dar am dat-o în calcul să vedem totuşi impactul.
Nu e o decizie uşoară dar, dacă avem un sistem alternativ viabil, atunci se poate ajunge la o astfel de decizie", a explicat Marcel Ciolacu, într-o conferinţă de presă, scrie Agerpres.
După discuțiile de la Guvern, reprezentanții micilor comercianți s-au plâns că în timpul weekendului pierderile înregistrate de magazinele mici ajung și la 40%. Feliciu Paraschiv, reprezentantul acestor companii, a ținut să reamintească faptul că în toată Europa marile lanțuri de supermarketuri sunt închise în zilele de sâmbătă și duminică.
"Efectele se văd foarte simplu din cifre. Sunt scădere de 20-30%, chiar şi 40% din vânzări pe perioada weekendului. În general, clienţii noştri migrează în magazine mari.
Aşa este în toată Europa. Şi considerăm că asta ar sprijini comerţul românesc. Pe de altă parte, ar sprijini foarte mult şi horeca. Pentru că le dă o bulă de oxigen şi lor. Dacă ar fi închise marile magazine, oameni s-ar duce spre comerţul tradiţional să-şi procure strictul necesar", a mai spus Paraschiv.